Document ID: 32009R0329

ΚΑΝΟΝΙΣΜΌΣ (ΕΚ) αριθ. 329/2009 ΤΗΣ ΕΠΙΤΡΟΠΉΣ
της 22ας Απριλίου 2009
για τροποποίηση του κανονισμού (ΕΚ) αριθ. 1165/98 του Συμβουλίου περί βραχυπρόθεσμων στατιστικών όσον αφορά την ενημέρωση του καταλόγου των μεταβλητών, τη συχνότητα κατάρτισης στατιστικών και τα επίπεδα ανάλυσης και ομαδοποίησης των μεταβλητών
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1165/98 του Συμβουλίου, της 19ης Μαΐου 1998, περί βραχυπρόθεσμων στατιστικών (1), και ιδίως το άρθρο 17 στοιχεία β), δ) και ε),
Εκτιμώντας τα ακόλουθα:
(1)
Ο κανονισμός (ΕΚ) αριθ. 1165/98 θέσπισε ένα κοινό πλαίσιο για την παραγωγή βραχυπρόθεσμων κοινοτικών στατιστικών του οικονομικού κύκλου. Το πεδίο των εν λόγω στατιστικών τροποποιήθηκε με τον κανονισμό (ΕΚ) αριθ. 1893/2006 του Ευρωπαϊκού Κοινοβουλίου και του Συμβουλίου, της 20ής Δεκεμβρίου 2006, για τη θέσπιση της στατιστικής ταξινόμησης των οικονομικών δραστηριοτήτων NACE αναθεώρηση 2 (2).
(2)
Ο κανονισμός (ΕΚ) αριθ. 1503/2006 της Επιτροπής, της 28ης Σεπτεμβρίου 2006, για την εφαρμογή και την τροποποίηση του κανονισμού (ΕΚ) αριθ. 1165/98 του Συμβουλίου περί βραχυπρόθεσμων στατιστικών όσον αφορά τους ορισμούς των μεταβλητών, τον κατάλογο των μεταβλητών και τη συχνότητα κατάρτισης στατιστικών (3) παρέχει ορισμούς των μεταβλητών.
(3)
Ο κανονισμός (ΕΚ) αριθ. 1158/2005 του Ευρωπαϊκού Κοινοβουλίου και του Συμβουλίου, της 6ης Ιουλίου 2005, για την τροποποίηση του κανονισμού (ΕΚ) αριθ. 1165/98 (4) εισήγαγε μελέτες σκοπιμότητας σχετικά με τις εργασθείσες ώρες και τους μεικτούς μισθούς και ημερομίσθια για το λιανικό εμπόριο και για άλλες υπηρεσίες.
(4)
Για το σκοπό της νομισματικής πολιτικής της Κοινότητας, πρέπει να αναπτυχθούν περισσότερο οι βραχυπρόθεσμες στατιστικές για τις επιχειρήσεις, κυρίως όσον αφορά τις υπηρεσίες. Για τους λόγους αυτούς, κρίνεται απαραίτητη η τροποποίηση του κανονισμού (ΕΚ) αριθ. 1165/98 σε τομείς που έχουν ιδιαίτερη σημασία για την ανάλυση του οικονομικού κύκλου.
(5)
Ως εκ τούτου, ο κανονισμός (ΕΚ) αριθ. 1165/98 πρέπει να τροποποιηθεί αναλόγως.
(6)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής στατιστικού προγράμματος, η οποία συστάθηκε με την απόφαση 89/382/ΕΟΚ, Ευρατόμ του Συμβουλίου (5),
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο μόνο
Τα παραρτήματα Γ και Δ του κανονισμού (ΕΚ) αριθ. 1165/98 τροποποιούνται σύμφωνα με το παράρτημα του παρόντος κανονισμού.
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 22 Απριλίου 2009.

Labels: 12
3
19